«Къэхъуным» «Кэнжэр» къызэтрегъэувыIэ
Къэбэрдей-Балъкъэрым футболымкIэ и гуп нэхъыщхьэм пашэныгъэр щызубыдахэм я бжыгъэр еплIанэ джэгугъуэм иужькIэ хуэдитIкIэ нэхъ мащIэ хъуащ.
Жыджэру зэхьэзэхуэр щIэзыдза «Кэнжэр» «Къэхъуным» къызэтригъэувыIащ. Ахэр зэрытемыгъэкIуауэ зэбгъэдэкIыжащ. ОчкоитI «ГидроЭС»-м фIигъэкIуэдащ «Къэбэрдейми».
Апхуэдэ щытыкIэр къагъэсэбэпри, турнир таблицэм бжьыпэр щаубыдащ «Прохладнэмрэ» «ЛогоВАЗ»-мрэ. А тIуращ япэ джэгугъуиплIми щытекIуэфауэ мыгъэрей зэхьэзэхуэм хэтыжыр.
Адрей зэIущIэхэм къахэгъэщхьэхукIыпхъэщ иужьрей илъэситIым Къэбэрдей-Балъкъэрым и чемпионыгъэр зыIэщIэлъ бахъсэндэсхэм я зэпэщIэтыныгъэр. Абы «Бахъсэныр» «Автозап- часть»-м 5:2-уэ щытекIуащ, къыкIэлъыкIуэу дыщэ медалхэр зыIэрагъэхьэну зэрачэзур адрейхэм ираIуэкIыу.
Къэбэрдей-Балъкъэрым футболымкIэ и чемпионатым щIидза къудейми, ар хуабжьу зэщIэплъащ. Абы и щыхьэтщ еплIанэ джэгугъуэм хэта командэхэм я футболиститху зэIущIэхэм къызэрыхахуар. Дагъуэ зыхуащIахэри мащIэкъым.
Гъуащхьауэхэм я зэпеуэм бжьыпэр щиубыдащ «Бахъсэным» щыщ Танокъуэ Рустам. Ар блэнейрэ къыхэжаныкIащ. Абы топитIкIэ къыкIэроху Дэба-гъуэр («Шэджэм-2»), Тэтэрыр («Кэнжэ»), Волковыр («Прохладнэ»). КъБР-м и чемпионатхэм зэи къыщымыхъуауэ зэхьэзэхуэм 55-рэ къыщыхэжаныкIыу нэгъабэ гъуащхьауэ нэхъ Iэзэ хъуа ШащIэ Беслъэн («Къэхъун») зэкIэ дигъэкIар топиплIщ.
АдэкIэ фащыдогъэгъуазэ зи чэзу еплIанэ джэгугъуэм кърикIуа бжыгъэхэм. Мис ахэр: «Шагъдий» (Налшык) — «ЛогоВАЗ» (Бабугент) — 2:3, «ДЕР» (Щхьэлыкъуэ) — «Шэджэм-2» (Шэджэм ЕтIуанэ) — 1:1, «СК-Союз-Сэрмакъ» (Сэрмакъ) — «Тэрч» (Тэрч) — 3:2, «Автозапчасть» (Бахъсэн) — «Бахъсэн» (Бахъсэн) — 2:5, «Эльбрус» (Тырныауз) — «Велес» (Къэрэгъэш) — 1:1, «Ислъэмей» (Ислъэмей) — «Спартак-Д» (Налшык) — 4:1, «Къэбэрдей» (Шэрэдж Ищхъэрэ) — «ГидроЭС» (Налшык) — 2:2, «Прохладнэ» (Прохладнэ) — «Нарт» (Наркъалэ) — 4:0, «Кэнжэ» (Кэнжэ) — «Къэхъун» (Къэхъун) — 1:1.
Хьэтау Ислъам.
